Opgeknapte voertuie sal glo weermag se paraatheid versterk60 Mamba-pantservoertuie het Vrydag na Pretoria vertrek. (Foto: SA National Defence Force/Facebook) Die konvooi van opgeknapte weermagvoertuie, oftewel Mamba-pantservoertuie, sal die Suid-Afrikaanse Nasionale Weermag (SANW) se paraatheid om op interne konflik in die land te reageer, versterk. Só het die SANW Vrydag gesê toe 60 van die voertuie van die militêre basis De Brug in Bloemfontein na Pretoria vertrek het. Die weermag beplan om in die komende weke herstelwerk aan ŉ verdere 40 Mambas te doen voordat dit ook na die ligte moderne brigade in Gauteng gestuur sal word. “Hierdie vordering plaas die SANW in die beste posisie om op interne dreigemente of onluste te reageer,” sê kol. Sammy Mosiane van die weermag se kommunikasiedepartement. Die bestuurders van die voertuie. (Foto: SA National Defence Force/Facebook) Projek Thusano is in Februarie vanjaar van stapel gestuur om pantservoertuie op te spoor en te herstel vir veiligheid- en leerdoeleindes. “ŉ Weermag-opsporingspan is gestig om ŉ landwye soektog na weermagvoertuie wat intensiewe herstelwerk vereis, te onderneem,” sê hy. “Die projek is van stapel gestuur met die doel om die toepaslike tegniese vaardighede aan weermaglede oor te dra as ŉ toekomstige belegging in die weermag se tegniese eenheid. Die weermag het ook hierdeur op verskeie uitgawes bespaar.” Volgens Mosiane het die SANW die afgelope paar jaar buitensporige bedrae bestee aan veral die uitkontraktering vir die instandhouding van pantservoertuie. “Vandag kan ons met vertroue sê dat die SANW nou ook op onderdele en arbeid kan bespaar te danke aan hierdie projek.” Die weermag het onderneem om op die momentum te bou wat deur die projek teweeggebring is deur verskeie werkswinkels in provinsies te vestig wat sal help om die weermag se huidige vloot in stand te hou.